Feliratkozás a Járvány hírlevélre Minden hétköznap elküldjük, amit a járványról tudni érdemes. Iratkozz fel, és vigyázzunk egymásra!

A madárinfluenza H5N8 altípusának jelenlétét igazolta március 25-én egy Bács-Kiskun megyei kacsatartó gazdaságban a Nébih laboratóriuma - tájékoztatott az élelmiszer-biztonsági hatóság csütörtöki sajtóközleménye.

A több mint 32 ezres pecsenyekacsa-állományban pusztulni kezdtek az állatok, és megjelentek rajtuk a madárinfluenza tipikus klinikai tünetei is. A hatóság azonnal megkezdte a kacsák leölését, és a gazdaság körül kijelöltek egy 3 km sugarú védőkörzetet és egy 10 km sugarú megfigyelési körzetet.

A Nébih figyelmeztet, a vándormadarak vonulása miatt a vírus továbbra is folyamatos veszélyt jelent a baromfiállományokra. Emiatt továbbra is érvényben van a baromfik zárt tartásának kötelezettsége, a baromfikat pedig zárt helyen kell etetni, itatni, valamint a takarmányt és az almot is zárt helyen kell tárolni.

A madárinfluenza betegséggel kapcsolatos információk, tájékoztatók elérhetőek a Nébih tematikus aloldalán.